In nomine Domini, amen. Nos magister Aymo de Pesmis, officialis Lugdunensis pro domino episcopo Eduensi gerente administrationem archiepiscopatus Lugdunensis, ipsius sede vacante, notum facimus universis presentes litteras inspecturis quod, coram mandato nostro ad hoc a nobis specialiter deputato, videlicet Bernardo Parentis, clerico, auctoritate apostolica publico notario, constitutus Jacobus de Fabricis, civis Lugdunensis, confitetur se retinuisse ad censam a magistro Petro Bretonat, procuratore predicti domini episcopi, tradente nomine ipsius episcopi, a festo beati Johannis Baptiste proxime venturo usque ad unum annum, castrum de Sancto Andrea in Monte Aureo, cum omnibus juribus dicti castri, precio septem viginti et decem librarum Viennensium, quam pecuniam promittit dictus Jacobus sub obligatione omnium bonorum suorum et per juramentum super sancta Dei evangelia prestitum, reddere dicto domino episcopo vel ejus mandato in hunc modum: videlicet infra octo dies quadraginta libras Viennensium, et quadraginta libras ejusdem monete usque ad festum beati Martini proxime venturum, et alias quadraginta libras ad carniprivium proximum subsequens, et residuas triginta libras ad Penthecosten proxime subsequens. De hoc autem accendendo se constituunt fideijussores Guido de Mura et Petrus de Varei, cives Lugdunenses, promittentes per juramentum, quilibet in solidum, ad defectum dicti Jacobi et ad requisitionem dicti domini episcopi vel ejus mandati, eidem facere garantum suum de pecunia memorata; dampna autem, interesse et costamenta si que forte faceret mandatum dicti domini, occasione dicte pecunie statutis terminis non solute promittunt tam principalis quam fideijussores sub prestito juramento eidem reddere et integre resarcire et supra eisdem eredere juramento dicti mandati sine alia probatione. Renunciantes in hoc facto, etc. Datum anno Domini Mº CCº LXXº primo.